《寿赣州李太守琎母八十》
明代·黄仲昭

陇西阿㜷女中杰，母仪妇道俱超绝。和丸教子早登庸，五马专城凛冰雪。

作善由来天降祥，年华八帙身康彊。霞帔珠冠侈恩渥，芝兰玉树争辉光。

朱门设帨当兹夕，黄菊香中启瑶席。和云石髓甘若饴，凝露蟠桃赤如日。

赣江之水流滔滔，赣民拟酿为春醪。年年酌献萱堂上，用介眉寿南山高。

使君团圞同白首，长与赣民作慈母。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。